[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 10.7.2006

KOM(2006) 366 endelig

BERETNING FRA KOMMISSIONEN

Kommissionens årsberetning om garantifondens situation og om forvaltningen af fonden i 2005 {SEK(2006) 891}

INDHOLDSFORTEGNELSE

1. Retsgrundlag 3

2. Situationen pr. 31. december 2005 3

2.1 Finansiel analyse 3

2.2 Regnskabsfremlæggelse 4

3. Fondens midler 5

3.1. Overførsler fra Den Europæiske Unions almindelige budget i løbet af regnskabsåret 5

3.2. Renteafkast af fondens kapitalanbringelser 6

3.3. Inddrivelse hos debitorer, der har misligholdt deres forpligtelser 7

4. Fondens forpligtelser 7

4.1. Betaling af forfaldne fordringer 7

4.2. EIB’s vederlag 7

1. Retsgrundlag

Ved Rådets forordning (EF, Euratom) nr. 2728/94 af 31. oktober 1994 (i det følgende benævnt "forordningen") oprettedes en garantifond for aktioner i forhold til tredjelande (i det følgende benævnt ”fonden”) med henblik på at betale Fællesskabets kreditorer, såfremt modtageren af et lån, der er ydet eller garanteret af Fællesskabet, ikke opfylder sine forpligtelser (EFT L 293 af 12.11.1994, s. 1). Forordningen blev ændret ved Rådets forordning (EF, Euratom) nr. 1149/99 af 25. maj 1999 (EFT L 139 af 2.6.1999, s. 1) og ved Rådets forordning (EF, Euratom) nr. 2273/2004 af 22. december 2004 (EUT L 396 af 31.12.2004, s. 28) (i det følgende benævnt "den ændrede forordning").

I overensstemmelse med artikel 6 i forordningen har Kommissionen overdraget den finansielle forvaltning af fonden til Den Europæiske Investeringsbank (EIB) ved en aftale indgået mellem Fællesskabet og EIB den 23. november 1994 i Bruxelles og den 25. november 1994 i Luxembourg (i det følgende benævnt "aftalen").

I artikel 8, stk. 2, i aftalen hedder det, at EIB hvert år inden den 1. marts tilsender Kommissionen en beretning om fondens situation og om forvaltningen af fonden samt fondens forvaltningsregnskab og balance for det foregående år. Et uddrag af beretningen for 2005 kan læses i afsnit 2 i Kommissionens arbejdsdokument (i det følgende benævnt "bilaget")[1].

Endvidere hedder det i artikel 7 i den ændrede forordning, at Kommissionen senest den 31. maj hvert år skal forelægge Europa-Parlamentet, Rådet og Revisionsretten en beretning om garantifondens virke og om forvaltningen af fonden i det foregående regnskabsår.

2. Situationen pr. 31. december 2005

2.1 Finansiel analyse

Fondens situation fremlægges i overensstemmelse med de internationale regnskabsstandarder (IFRS) ultimo regnskabsåret 2005. Fondens midler var på i alt 1 324 663 957,25 EUR (se afsnit 3 i bilaget: fondens balance pr. 31. december 2005 som oplyst af EIB). Dette beløb har siden fondens oprettelse været sammensat af:

- overførsler fra budgettet til fonden (2 672 274 500,00 EUR)

- de foregående regnskabsårs nettoresultater (523 763 636,64 EUR)

- for sene tilbagebetalinger fra tredjelande (575 673 913,77 EUR)

- gældsforpligtelser i form af ikke-betalt vederlag til EIB (711 557,47 EUR)

- modtaget provision for inddrivelse af for sene betalinger i 2002 (5 090 662,91 EUR)

- justering som følge af anvendelse af IFRS ved værdiansættelsen af fondens portefølje (46 981 944,72 EUR) (se posten ”Reserver” på passivsiden i garantifondens balance i afsnit 3 i bilaget)

- minus udbetalte garantibeløb (477 860 856,19 EUR).

- successive tilbageførsler til budgettet af overskud i fonden (1 683 140 000,00 EUR)

- og en ekstraordinær tilbageførsel til budgettet på 338 831 402,07 EUR, som blev effektueret den 10. januar 2005, og som udgjorde 9 % af de udestående transaktioner pr. 1. maj 2004 i forhold til de nye medlemsstater (se i afsnit 1 den seneste ændring af forordningen om fonden).

Pr. 31. december 2005 beløb fondens midler minus periodeafgrænsningsposter på 725 117,47 EUR, heraf 702 497,47 EUR til forvaltningsgebyrer (vederlag til EIB), sig til 1 323 938 839,78 EUR.

Ifølge artikel 3 i forordningen skal fondens midler være af passende størrelse, dvs. andrage et målbeløb på 9 % af de samlede forpligtelser (hovedstol og forfaldne, ikke-betalte renter) i forbindelse med hver enkelt transaktion.

Udeståendet for lån og lånegarantier til tredjelande[2] plus forfaldne, ikke-betalte renter androg således pr. 31. december 2005 i alt 13 680 125 069,70 EUR, hvoraf de forfaldne, ikke-betalte renter tegnede sig for 125 823 921,72 EUR.

Forholdet mellem fondens kapital på 1 323 938 839,78 EUR og de udestående forpligtelser som defineret i den ændrede forordning var på 9,68 %. Eftersom dette er højere end målbeløbet på 9 % af de samlede udestående garantiforpligtelser (afrundet beløb på 1 231,21 mio. EUR), skal der tilbageføres et beløb fra fonden til Den Europæiske Unions almindelige budget, jf. artikel 3, stk. 3, i forordningen. Det beløb, der skal tilbageføres til budgettet i 2006, er på 92 730 000,00 EUR.

2.2 Regnskabs fremlæggelse

De Europæiske Fællesskaber har sat sig for at foretage en større ændring i sin regnskabsfremlæggelse med det formål at fremlægge sine regnskaber efter periodiseringsprincippet i 2005. Som led i denne modernisering har Kommissionen besluttet at fremlægge sine regnskaber i overensstemmelse med de nye regnskabsregler, som er baseret på IPSAS/IFRS-principperne.

Som følge heraf er der blevet udarbejdet konsoliderede forvaltningsregnskaber for fonden for at overholde disse principper.

Den konsoliderede balance andrager i alt 1 325 891 755,37 EUR. Dette beløb omfatter fondens samlede midler plus restancer, der dækkes af fonden, påløbne morarenter og andre periodeafgrænsningsposter med henblik på at tilvejebringe et komplet sæt af forvaltningsregnskaber for fonden ultimo året, som konsolideres i EU’s konsoliderede balance (for nærmere oplysninger, se afsnit 4 i bilaget).

3. Fondens midler

3.1. Overførsler fra Den Europæiske Unions almindelige budget i løbet af regnskabsåret

Retsgrundlaget for tilførslen af midler til fonden er beskrevet i bilagets afsnit 1.

I henhold til Rådets forordning (EF) nr. 2040/2000 af 26. september 2000 om budgetdisciplin (EFT L 244 af 29.9.2000, s. 27) opføres der en reserve til lån og lånegarantier på det almindelige budget. Denne budgetpost, på hvilken der i 2005 blev opført bevillinger på 223 mio. EUR, benyttes til at tilføre fonden midler ved overførsler til den budgetpost, hvorfra der overføres midler til fonden.

På dette retsgrundlag vedtog budgetmyndigheden i 2005 en bevillingsoverførsel til garantifonden på i alt 140 110 000,00 EUR.

- Overførsel DEC 11/2005[3]: 140 110 000,00 EUR: denne overførsel var til betalinger til fonden i medfør af Rådets afgørelser af 22. december 1999, 6. november 2001 og 22. december 2004 samt Kommissionens afgørelse K(2004) 2817/3, jf. de arrangementer, der redegøres for i bilaget til forordningen.

De for disse overførsler relevante afgørelser er anført i bilagets afsnit 1.

Overførslen blev foretaget gennem udligningsmekanismen med tilbageførsel af fondens overskud på 187 130 000,00 EUR, som fandt sted den 15. juli 2005.

Den 12. april 2005 vedtog Kommissionen et forslag til Rådets forordning om ændring af forordning (EF; Euratom) nr. 2728/94 om en garantifond for aktioner i forhold til tredjeland[4] med det formål at ændre ordningen for tilførsel af kapital til fonden. Hovedsigtet med dette forslag er at effektivisere anvendelsen af budgetmidlerne. Ifølge forslaget vil der ske ex post-tilførsel af kapital til fonden på basis af de konstaterede beløb for udestående lånegarantier. Ved færdiggørelsen af denne beretning havde Rådet endnu ikke vedtaget Kommissionens forslag.

Ifølge Kommissionens meddelelse om de finansielle overslag for 2007-2013[5] vil beløbet til finansiering af garantifonden teoretisk set ikke blive begrænset i fremtiden[6] ved en budgetmekanisme, da finansieringen af garantifonden vil ske via en budgetpost under udgiftsområde 4 (eksterne forbindelser) og ikke som i øjeblikket via en specifik reserve.

3.2. Renteafkast af fondens kapitalanbringelser

Fondens midler investeres i overensstemmelse med principperne for forvaltning af fondens midler, der er fastlagt i bilaget til aftalen af 23./25. november 1994 mellem Fællesskabet og EIB, som ændret ved tillægsoverenskomst nr. 1 af 17./23. september 1996 og tillægsoverenskomst nr. 2 af 26. april/8. maj 2002. Ved tillægsoverenskomst nr. 2 blev investeringsprincipperne ændret i 2002 for at korrigere overskudslikviditeten, der var vokset til over 50 % af fondens aktiver, og som begrænsede fondens afkast. Samtidig med at reglen om, at mindst en tredjedel af fondens midler skal placeres i kortfristede investeringer (højst et år), blev fastholdt, blev listen over instrumenter, hvori der kan foretages kortfristede kapitalanbringelser, udvidet. De omfatter nu værdipapirer med variabel rente uanset deres løbetid og fastforrentede værdipapirer med en restløbetid på højst et år uanset deres oprindelige løbetid. Ved udløb indløses de fastforrentede papirer nemlig til 100 % af deres nominelle værdi, mens de variabelt forrentede papirer uanset deres restløbetid til enhver tid kan sælges til en pris i nærheden af 100 %. Af hensyn til ligevægten mellem de forskellige instrumenter, for hvilke likviditeten overvåges, placeres mindst 18 % (svarende til det dobbelte af indbetalingssatsen) på pengemarkedet, især som bankindskud. Denne nye struktur bidrog til at forøge fondens afkast og sikrede samtidig et forsigtigt likviditetsniveau.

I 2005 blev der aftalt en etapevis metode for langsigtede investeringer med det formål at gennemføre målstrukturen, nemlig en lige fordeling af investeringerne mellem papirer med 2 års løbetid og 10 års løbetid. Med henblik herpå er der truffet beslutning om renteniveauer (indgangsværdier), som udløser langsigtede investeringer i papirer med disse løbetider, hvor det faktiske beløb ligger under målet. I løbet af 2005 blev ikke alle renteniveauer nået, og gennemførelsen af målstrukturen vil derfor først blive tilendebragt i 2006.

Kommissionen og EIB har sammen opstillet en liste over banker, der kan modtage indskud fra fonden. Den oprindelige liste er blevet revideret flere gange for at tage hensyn til de seneste ændringer i kreditvurderingen af bankerne. De fleste af bankerne er tilsluttet euroclearingsystemet. De har alle opnået en kreditvurdering på mindst A1 (langfristet) og P1 (kortfristet) hos Moody's eller en tilsvarende kreditvurdering hos Standard & Poor's eller hos Fitch. Kapitalanbringelserne i disse banker er omfattet af bestemmelser, der skal sikre et godt spread og forhindre en koncentration af risiciene.

I 2005 androg renteindtægterne fra likvider, fra fondens anfordringskonti og fra værdipapirer i alt 50 439 477,94 EUR, som er fordelt som følger:

- indskuds- og anfordringskonti : 6 280 520,69 EUR; dette var situationen pr. 31. december 2005, der inkluderer renter af bankindskud (5 907 583,42 EUR) og ændringer i påløbne renter i 2005 (203 864,22 EUR). Anfordringskontiene beløb sig til 37 503,59 EUR i tilskrevne renter. Commercial paper beløb sig til 160 016,91 EUR i modtagne renter og ændringer i påløbne renter (28 447,45 EUR) pr. 31. december 2005

- værdipapirer : 44 158 957,25 EUR; dette beløb omfattede 48 997 994,99 EUR i renter af værdipapirer og ændringer i påløbne renter (1 961 071,32 EUR) pr. 31. december 2005. Værdipapirafkastet stammer fra værdipapirinvesteringer foretaget i overensstemmelse med investeringsprincipperne i den aftale, der bemyndiger EIB til at forvalte fondens likvide midler. Dette afkast skal dog nedsættes med 2 877 966,42 EUR for udgifter i løbet af regnskabsåret til et beløb svarende til forskellen mellem indgangsværdien og udbetalingen, tidsmæssigt fordelt på papirernes resterende løbetid (svarende til kursreguleringen på resultatopgørelsen).

Modtagne renter opføres i resultaterne for regnskabsåret.

3.3. Inddrivelse hos debitorer, der har misligholdt deres forpligtelser

Der var ingen inddrivelse i 2005. Et beløb på 1 448 433,44 USD i form af ikke-betalte strafrenter mangler endnu at blive inddrevet af fonden.

4. Fondens forpligtelser

4.1. Betaling af forfaldne fordringer

Der blev ikke trukket på fonden i 2005 til betaling af forfaldne fordringer.

4.2. EIB’s vederlag

Det er i den anden tillægsoverenskomst af 26. april og 8. maj 2002 fastsat, at bankens vederlag beregnes ved hjælp af de degressive årlige provisionssatser, der gælder for hver af trancherne i fondens aktiver. Dette vederlag beregnes på grundlag af fondens gennemsnitlige beholdning af aktiver.

Bankens vederlag for 2005 blev fastsat til 702 497,47 EUR, der er opført i resultatopgørelsen og bogført som en periodeafgrænsningspost på balancens passivside. Betalingen heraf til EIB vil finde sted i første kvartal af 2006.

[1] SEK(2006) 891.

[2] I henhold til den ændrede forordning fortsætter de transaktioner til fordel for tiltrædelseslandene, der har været dækket af garantifonden, med at være dækket af Fællesskabernes garanti efter tiltrædelsesdatoen. Fra denne dato ophører de imidlertid med at være eksterne aktioner og dækkes derfor direkte af Den Europæiske Unions almindelige budget og ikke længere af garantifonden.

[3] SEK(2005) 479 endelig.

[4] KOM(2005) 130.

[5] KOM(2004) 487 af 14.7.2004.

[6] Der vil dog blive sikret budgetdisciplin på følgende vis:

- for lån til makrofinansiel bistand er individuelle rådsafgørelser påkrævet.

- for Euratom- og EIB-lånegarantier skal Rådet godkende flerårlige lånelofter.